ከፍያለው መደበኛ ክስ ተመሥርቶበት ከማዕከላዊ ከወጣ በኋላ ወደ ቃሊቲ እስር ቤት ነበር የተዛወረው፡፡ ከቤተሰቡ ጋር ለመጀመሪያ ጊዜ የተያየው ቃሊቲ ሲገባ ነበር፡፡ ወደ አንድ ዓመት አካባቢ ቤተሰቦቹን አላገኘም ነበር፡፡ ቃሊቲ እስር ቤት ከገባ በኋላም ቢሆን ስቃዩ ቀጥሏል፡፡ 2 ዓመት ከ6 ወር ጨለማ ቤት አስረውታል፡፡ መጀመሪያ አካባቢ ቤተሰብ ይጠይቁት የነበረ ቢሆንም መልሰው ለረጂም ጊዜ እንዳይጠየቅ ተከለከለ፡፡ ፍ/ቤት አቤቱታ ቢያቀርብም ሰሚ አልነበረም፡፡ እንዲያውም ጉዳዩን የሚከታተልለትን ጠበቃ እያስፈራሩ ሥራውን እንዳይሠራ አድርገውት እንደ ነበር ከፍያለው ይናገራል፡፡ “በዚህ ጨለማ ቤት በታሰርኩበት ጊዜ ሁሉ ሕክምናም ተከልክዬ ነበር፡፡ አካል ጉዳተኛ ስለሆንሁ መፀዳጃ ቤት ለመጠቀም የሚያንቀሳቅሰኝ ሰው አልነበረም፤ ስለዚህም ወለል ላይ እንድፀዳዳ እገደዳለሁ፡፡ በዚህ ስቃይ ላይ ሆኜ ፍ/ቤት አመላልሰው ያለማስረጃ ዕድሜ ልክ ነበር የፈረዱብኝ፡፡”
